khistorydata/jeongjo-sjw-relations huggingface dataset:
정조 20년 · 목
該留守狀啓以爲今春園所植木時及星皇山補土時擧行校卒員役僧徒等賞格依判下一一頒給植木監官盧大喆四山監官崔俊起等四人書員金元浹守僕金在勤等四人庫直崔武鉉以上各木布各一匹守謢軍五十名各布一匹米一斗案山直七十名各木一匹米一斗書吏朴東仁本府房掌厚窠待窠塡差天城萬戶車亨遠米五斗前僉使金仁厚米二斗僧徒等頒賞秩總攝僧喆學等二名各木一疋胡椒五升牌將僧豊一等八名各木一疋胡椒二升炊飯僧等煥等三名僧軍七十九名各米一斗錢一兩振威自願赴役父老分等頒賞秩一等申聖元米五斗二等朴聖弼等三名各米四斗三等崔致慶等四名各米三斗安城郡落漏校吏卒頒賞秩將校咸在賢等二人色吏李千孫等三人隨率金行一奴完大各米四斗星皇山補土人頒賞秩書吏朴東仁木布各一疋總攝僧喆學三升三疋胡椒三升前總攝僧獅馹三升二疋胡椒三升牌將僧道潛等七名各三升一疋胡椒二升炊飯僧等煥等三名各木一疋扇子一柄僧軍七十九名各米二斗扇子一柄以上米二十八石四斗錢八十二兩木九十五疋內十四疋本色頒給八十一疋代錢每疋二兩頒給布六十二疋以上外帑庫三升十二疋胡椒四斗六升扇子八十二柄以上內下◯水原府看役將校小布一巡得中人別單閑良金永秀孫秀恒趙忠國以上一中依別單判下竝直赴初試
정조 20년 · 강
召見藥院提調沈頤之副提調李冕膺于誠正閣
정조 20년 · 강
遞承旨李亨元以申耆代之前望也
정조 20년 · 강
命大司成尹得孚牌招察任
정조 20년 · 목
敎曰殿講在近除拜已久未肅拜大司成牌招察任
정조 20년 · 목
以喬桐水使李性默肅單過時不呈也
정조 20년 · 강
命兵曹判書具㢞越俸參判李太亨參議李東馨罷職佐郞權烒汰去
정조 20년 · 목
敎曰酗酒宮奴不能嚴飭之當該兵曹入直堂上罷職郞廳汰去判堂越俸一等
정조 20년 · 강
重推承旨李肇源推同義禁金魯永
정조 20년 · 목
因引儀李義勝金吾囚單敎以渠是假引儀旣有定式則不請移送刑曹循例呈單其委折爲先問啓捧納承旨從重推考○政院啓言依下敎問于同義禁金魯永處則以爲假引儀之以雜歧例令秋曹擧行新有定式而昨於李義勝拿處傳旨啓下之後懵未覺得循例呈單昏謬溺職之失於是益著惶恐震越不知所達云矣敎以推考
정조 20년 · 강
遞副總管洪望淵以尹弼秉鄭履玉爲副總管閔台爀爲兵曹參判竝口傳也
정조 20년 · 목
因專經文武臣殿講寶劍望筒敎以在外總管許遞與兵曹堂上未差之代幷令該曹口傳差出待下批與未肅拜人牌招
정조 20년 · 강
推承旨申耆飭令仕進
정조 20년 · 목
耆違召政院捧入罷職傳旨敎以此非若此之事只推更爲牌招違牌勿爲呼望嚴飭仕進
정조 20년 · 강
召見定例堂上李時秀京畿監司金文淳水原留守趙心泰于便殿
정조 20년 · 목
予謂心泰曰城役今至何境心泰曰未尋不過一千六百步九月間可以畢役矣予曰旣設紙所宜廣置楮田矣心泰曰土性最宜種楮云自明年始種爲計矣
정조 20년 · 강
命畿營人之見漏於補土賞典者令該曹分等區處
정조 20년 · 목
京畿監司金文淳啓言水原留守以今春補土役處軍丁替當人事有所提稟者臣因此言端亦有所仰達者矣臣營亦有自願替當者二十人皆已分排赴役於列邑役所而伊時臣適在巡路未及錄送其姓名以致見漏於別單獨未蒙賞典竝依原別單例令該曹分等區處似好從之
정조 20년 · 목
京畿監司金文淳啓言臣於昨日路遇一帽帶官員初不回避末乃暫若旋馬仍卽向前馳過故使旗手捉來其陪隸則監察韓復衍反加憤怒多發府隸捉去旗手捽曳將笞之際爲其僚官所力挽始爲黽勉放送朝廷體統本自不輕則一蔭官之全不顧畏若是壞損者其爲駭妄更無可言此係朝體有難泯默敢此仰達敎以罷職
정조 20년 · 강
兵曹以專經武臣講官加抄及減下別單啓
정조 20년 · 목
別單專經武臣加抄人宣傳官高厚鎭年三十二武兼崔柱星年四十李鎭忠年三十九金㝡爀年三十七部將朴宗林年三十三吳亨喆年三十八守門將黃處坤年三十四朴東源年三十二田百熙年二十四訓鍊哨官李載豊年三十一沈豊祖年二十六總戎哨官徐良輔年三十一專經武臣減下人武兼李厚聖守門將沈▣竝年四十一
정조 20년 · 강
訓局禁御營以宣傳官武兼守門將部將廳免新所入存減節目啓
정조 20년 · 목
宣傳官廳節目一職是宣傳揀取人地與者爲榮否則爲恥設廳以後遴選之峻此固可見而新差之初衣之以鬼服拘束曰曹司四朔挫抑萬端侵困者欲試其氣魄淺深器局大小之意而以其有戲謔之故轉而爲哺餟之階受敎廳憲外漸創無稽之費俱涉不率之犯職忝邇列寧不凜然而寒心乎臣等仰體特恕追究申禁來後之聖敎存減條列揭板廳壁俾爲永遠恪遵無敢更犯之地而年少氣銳之類或有襲謬之弊則自本廳報兵曹重勘掩置不報則行首掌務宣傳官與犯者三營合辭草記論罪一牌封禮龍頭鳳尾最是受敎所載如例進呈一參上禮錢十八兩參外禮錢三十六兩依前施行一以銳氣方生之先進接擧措可憎之曹司四朔進退之間必多可罰之端藏椎促現罰以禮贖而不有限節所以難繼一切竝祛亦有欠於諧謔氣象無論曹司員數多少通同每三日無過一次事永爲定式一廳風中退朔紙乃所以題曹司之許多罰目亦可以觀先進之文筆工拙處竝與完議紙一張依舊存之其外紙地酒草署經債座目軸等各種名色一竝除減一癸卯節目自在勿施中而許參設辦七字小饌之各隨家力在所不已右項五條外如有一事增創之事則隨現筵稟違越受敎之罪別加懲創○武兼廳節目一癸卯年內三廳免新所入裁量節損十存一二節目揭板之命不但爲宣傳官廳地武兼守部三廳尤爲矜恤之聖德至意而年少喜事之類不念仰體之道見誘於下輩之慫慂浮動於宣廳之襲謬駸駸然自至無漸相率而胥歸不率所入雜費乃復如初論其罪犯嶺海鈇鉞渠何敢辭而今此特恕追究申禁來後之敎豈獨該廳諸員感祝無地臣等亦不勝欽仰攢頌癸卯節目付之昧爽以前斟酌存減條列于左依下敎節目啓下揭板各該廳以爲永久遵行無敢違越之地一牌封禮二兩依前施行其外入仕禮署經債分撥次等名色一竝減除一參上禮錢十八兩參外禮錢三十五兩永爲定式一許參日如干酒饌特許隨力進呈一右項三條外如有一毫更爲襲謬之弊則行首掌務及犯者汰職削薦下隸移刑曹嚴刑遠配○守門將部將廳節目一牌封禮二兩依前施行其外入仕禮紅索價署經債等名色一竝減除一參上禮錢二十五兩參外禮錢三十五兩永爲定式而先生子禮本減捧之例嚴加痛禁餘竝與武兼廳節目同
정조 20년 · 강
命壯勇外營所屬安山等三邑以別左中右三司把總定號兼帶協守將竝參場城操仍自壯勇外營磨勘把總貶目
정조 20년 · 목
水原留守趙心泰啓言外營所屬安山龍仁振威三邑束伍軍雖以協守城丁磨鍊載之節目昨年已啓下而束伍軍兵之場操城操竝參自是南漢軍制且與閑雜兼役之類有異外營亦依是例三邑守令以別左中右三司把總定號兼帶協守將而龍仁五哨爲別左司振威三哨爲別中司安山四哨爲別右司以場則參操以城則協守俾成節制之兵以責得力之道恐合機宜而旣以束伍團束則不可無哨官各司一從其哨數該邑前銜朝官或出身中差出哨官報于臣營以爲成給傳令之地六臘褒貶把總一體磨勘貶目啓聞施行係是重軍政之道請以此擧條備局原節目中改付標啓下從之
정조 20년 · 강
命壯勇外營馬步軍兵大比較時各技沒技及六兩一百五十步以上別單修啓
정조 20년 · 목
水原留守趙心泰啓言軍中勸懲賞罰是耳外營軍制草創財力不敷分等試藝間年比較捽難創行而春秋賞資除其應下假令另加撙節則約以數年可備千緍錢以此庶可塗抹於馬步軍兵大比較賞格矣至於各技沒技及六兩一百五十步以上之類自臣營有不敢擅便依各軍門中旬例別單修啓似好矣從之
정조 20년 · 강
命輪對當次人受點後日次來待
정조 20년 · 목
因政院來二十一日輪對日次取稟有是命
정조 20년 · 강
遞兵曹參判閔台爀副總管鄭東愼以李敬一爲兵曹參判金魯永爲副總管竝口傳也
정조 20년 · 목
敎曰未肅拜兵曹總府堂上許遞令該曹口傳差出
정조 20년 · 강
承旨申耆陳疏命重推仍飭牌招
정조 20년 · 목
其疏曰臣昏迷顚錯先事而不能周慮臨急而未敢容旋城鑰莫啓法駕久駐論厥罪犯實合萬殞堂箚擬律尙屬輕歇而聖度天大竟止末勘咫尺城闉依近京輦適値赦典遽蒙全釋至今悚蹙莫省攸措向於吏曹判書沈煥之疏本竊有心骨俱冷歷月未定者其所論列專以大臣擧條不出朝報事勒歸臣於不識明義錄義理之科言之危怖何至於斯諫疏先發其端銓罰爲之後殿終又一筆句斷必欲甘心乃已言之者雖或容易受之者寧不冤憤今則事端層生遭罹罔極不得不詷陳顚末仰瀆崇嚴惟聖明之矜察焉昨年臘月二十六日賓對後堂后陪隸以擧行條件之聯書與否來質於臣此蓋院中近例也其中一條卽金吾文案洗草之請而間又有同罪已伸之語臣於辛卯年待罪金吾郞的知本府元無文案同罪人伸雪亦未之前聞故竊以爲此事義理之所關也端揆之初奏也雖一字半辭若失照檢則恐或有妨於事面姑令別紙書入且凡擧條之次第頒布亦多已例則此不過當事致愼之計也寧有一毫他意哉伊日夜又以口傳下敎抹改批旨中數字繼伏承更當改之承旨掌置之命批答未改之前雖御覽朝報尙不可書入將何以頒諸朝紙乎及夫翌朝之承命持入也朝報之出與未出有所俯詢故臣以姑未頒布仰對矣又翌日聞有大臣囚吏促頒之擧而第念昨日俯詢之下旣有所奏則更未經稟任自頒布亦有所未安擬於登筵時一番稟定而適當歲除未敢煩瀆及至初二日筵中臣未及提奏之前聖敎若曰擧條不出之由何不以筵敎爲言乎須以筵敎爲言可也臣又奏曰臣雖急於自解何敢以筵敎爲言乎臣遂感謝惶恐而退亦不敢顯言傳及於外間具書之仍以不頒前後事寶如斯而已臣豈有餙辭周遮隱然藉重之事乎夫藉重云者卽無實而假托之謂也無實而假托者人臣之極罪也論人極罪而豈可逆料臆斷於不間不覩之中乎若以爲文案有無不須商量別紙書入太涉不緊云則人見各異容或無怪而不問有心無心滿紙臚列勒成罪目則公聽之論何以厭服橫被之人亦豈無辭乎彼疏中立幟觀望等說有若臣容護當時之所聲討者然吁亦怕矣此何言也自臣韋布之時未曾接跡於薰燄之門聲氣之不相通臭味之不相近亦知奮之所嘗稔悉也逮臣通籍之後昔之薰燄者罪案旣成擧國同討臣所秉執不讓於人則未知所立幟者何地也所觀望者何事也臣雖或病風喪性如有一分知覺則決然無此理也噫噫痛矣世道不幸自戊巳以後及至昨春亂逆凶孼殊塗同貫先後迭出而臣於逆邊之人初無黨友之私好又無關節之相涉點檢身名毫髮弗累今忽見疑於萬萬不當之事受誣於萬萬罔測之地被人構捏從古何限而寧有若是之憯者乎至若臣未徹之疏則但陳長望之見拔職名之難膺而初不拖及於本事此乃自引之章元非自卞之疏則疏槪中奇怪二字當屬之自己所遭何嘗以銓罰爲奇怪乎名以對章言無稜角謂之孱劣則可也豪健之目全不着題此等文勢本非難解而乃反如得奇貨更加手勢無或搏擊爲急未暇細檢而然耶此則傍觀亦當一哂臣不足多卞也臣一自遭彈以來慚懣憂懼忍耐不得今玆鳴暴語或不擇必當轉觸鋒穎立俟薤粉而猶屬臣一己之私雖不足恤臣所以滿以悚澟求死不得者筵說相傳國有常憲傳之尙不敢爲臣則歷擧筵敎登諸文字以爲自明之圖此雖情迫勢窮千萬不獲已之擧而自顧罪犯當伏何律仍念臣孤根弱植牆壁無依從前踐歷涯分已踰自經草土之後百病交侵萬念都灰豈復有榮塗進取之心而山海之恩莫酬軒陛之戀徒切强策殘骸出入邇列區區寸誠惟以宅心公平持己兢愼上而不負聖簡下而粗保身計爲一分報答之方矣不意平地風濤觸碎虛舟俯仰慚痛無面可顯今則但當屛迹周行避遠駭機未死之前無更得罪而已若夫官職去就猶不敢備例陳列恩旨之下拜章徑退伏乞聖慈俯垂哀矜之念特推生成之澤卽許斥退臣滓穢之蹤仍令勘斷臣瀆撓之罪以快人心以靖私義敎曰大臣初筵也故發言而是豈敢更或追提之事乎當該承旨申耆從重推考前牌勿施更爲牌招
정조 20년 · 강
遞承旨申耆李晋秀以李益運李昌會代之竝前望也
정조 20년 · 목
敎曰左承旨右副承旨許遞前望單子入之待下批牌招察任
정조 20년 · 강
以李冕膺爲刑曹參判前望也
정조 20년 · 강
諭奉朝賀金鍾秀楓嶽之行
정조 20년 · 목
江原監司徐有防以奉朝賀金鍾秀所經地方日子馳啓敎以觀此道伯狀聞卿踰大關嶺登鏡浦臺歷烏竹軒訪松潭書院將向襄陽地云在途加餐入站便寢庶能無撓遍踏內外山勝區快滌塵垢之思而趁期遄歸不至於撼頓憊損乎無耽玩賞另量筋力利往穩還其還如往事令內閣下諭于金剛山下去原任提學金奉朝賀行中
정조 20년 · 강
壯勇外營親軍衛朔試射入格人施賞有差
정조 20년 · 목
柳葉箭秩閑良蔡命恭貫一中邊二中吳洙彥邊三中竝直赴會試出身申龍大邊三中木布各一疋閑良李德寬等五人貫一中邊一中出身李光三等三人邊二中各木一疋騎芻秩閑良崔齊華等二人二中各箭竹五十箇扇一柄
정조 20년 · 강
遞承旨李昌會以趙尙鎭洪義榮爲承旨竝前望也
정조 20년 · 목
政院啓言今日殿座承旨當爲備員而同副承旨李昌會不爲仕進卽爲牌招都承旨未差之代政稟未下何以爲之敎以同副承旨許遞與未差之代前望單子入之待下批牌招先入侍後謝恩
정조 20년 · 강
御熙政堂行專經文武臣正月四月朔殿講專經文臣試官尹蓍東具庠李秉鼎李鼎德朴宗來金熙朝李儒慶專經武臣試官尹蓍東李祖源李敬懋沈基泰吳泰賢宋銓安橚
정조 20년 · 목
具翼善冠袞龍袍陞座專經文武臣試官率講員入庭行禮訖仍爲開講
정조 20년 · 강
召見前平安兵使申應周于熙政堂
정조 20년 · 목
予謂右議政尹蓍東曰淸白吏薦選事旣有成命其果抄出耶蓍東曰此選毋以簡抄爲主肅廟朝曾以二十人膺薦而其時猶多見漏者云今於百餘年之後始爲此選欲多其人則薦反爲輕欲重其選則易致遺漏此所以難愼未敢遽然膺薦矣予謂應周曰卿之莅任西閫恰爲二周年矣其土武技見果如何應周曰近因朝家之勸奬武士莫不欣躍賈勇諸般技藝較前不啻十倍雖以步射言之人皆優射百三十步矣予曰江界移民事向令道帥臣狀聞而蓋其許入之民非從別處得來不過隣境之民則此聚彼散勢所不免而且其安土之民驅而遷移則恐亦不能無弊矣應周曰其所募入之民本非有土有室者皆是破落流戶也移入之後有材可屋有土可田不一年而爲有恒產之民民自繦至而輻輳不勸而然矣予曰上土馬馬海兩鎭移設便否卿其詳細看審乎應周曰三川防設鎭之後上土之仍置別無所關矣予曰聞其形便地勢上土爲咽喉之地而今所設鎭處不得據其要害且三川設鎭則上土之移鎭較馬馬海尤爲緊着矣予曰江界許闢之後一年再入之採蔘當屬之何民乎應周曰此則姑令江民依前應役今使新入之民猝當其役則難矣更勸一二年鎭邑設置後徐永分屬未爲不可矣予曰移民實邊則彼人之潛越水無其慮乎蓍東曰防禦之良策果無過於實邊矣予曰凡事若有湊合江界之許民入耕已去甲寅曾有設施今又於甲寅有此復設之議誠不偶然矣予曰北道之厚州旣許民人入接之後數三邊堡亦有當撤者云矣蓍東曰此亦有不可不一番稟定者蓋厚州以江爲界一邊屬之三水一邊屬之江界而論其地形自厚州通道三甲咸興等地越江始達今若設邑則一邊之本屬江界者勿以他道爲拘割付厚州然後始可云矣
정조 20년 · 강
重推承文提調李晚秀承旨李書九仍命改書咨文送付齎咨官
정조 20년 · 목
承文院都提調尹蓍東啓言今番齎咨官所齎去呈禮部咨文皮封有誤皮封逆聯也到灣府後始乃覺悟而狀聞上送事未前有極爲可駭其時寫字官及承文院下屬當爲科治而槐院公事提調及當該安寶承旨不可無警請竝重推咨文更爲正書別定禁軍下送于灣府齎咨官卽令渡江前進從之仍敎槐院公事堂上李晚秀曰此是例咨堂上不爲親檢故有如此之弊此後雖例咨皆令査對可也
정조 20년 · 강
施專經文武臣殿講居首居不人賞罰有差
정조 20년 · 목
敎曰去正月朔專經文臣殿講居首校書館校理丁俔祖半熟馬一匹依例賜給又敎曰去正月朔專經武臣殿講居首內乘李惟秀半熟馬一匹依例賜給又敎曰四月朔專經文臣殿講居首兵曹正郞南達孫半熟馬一匹依例賜給又敎曰四月朔專經武臣殿講居首武臣兼宣傳官洪達三講栍純通之外文義剖析無愧於張鉉佐李民秀輩此等之人別般勸奬然後可責來效何待三次特爲陞敍○因專經文武臣殿講居不人禁推傳旨專經文臣正月朔居不宗簿主簿權熀學諭鄭敬翰副司果李海淸權知承文副正字李允謙任俊常東學訓導劉弘基學錄李昌瑞南學訓導李尙濂四月朔居不兵曹正郞李鼎秉佐郞李寅采趙台榮學錄李昌瑞許儁學諭鄭敬翰校書校理丁俔祖前主簿李漢喬承文校檢金初燮權知承文副正字李是錬任俊常李致祜李允謙宗簿主簿權熀副司果李海淸中學訓導盧尙熙東學訓導劉弘基○專經武臣正月朔居不訓鍊主簿金思喆洪禹九宣傳官韓根馨部將李東述申冥守門將李濟英黃處坤御營哨官李光顯總戎哨官朴有豊四月朔居不宣傳官李石求鄭來升守門將南建中卞尙圭都監哨官具載厚武兼李東鉉禁衛哨官吉殷春御營把總尹孝儉敎以有實職者各於本司追省記入直能誦後令禮兵曹草記替直其餘各於公廨能誦後亦令草記事分付○御營廳啓言依傳敎專經武臣殿講時居不人本廳把總尹孝儉今日爲始能誦間入直於新營哨官李光顯入直於南小營敎以其中鄕人與非宣薦者勿論此意令兵曹知悉各廳罰直依右例區別省記事分付
정조 20년 · 강
兵曹參議沈基泰疏陳應避之嫌乞遞批許該曹稟處
정조 20년 · 목
基泰與兵曹參判李敬一有査嫌也
정조 20년 · 강
許施北伯趙宗鉉還穀加分之請
정조 20년 · 목
備局啓言卽見咸鏡監司趙宗鉉狀啓則以爲本道穀簿自來不敷排巡分糶每患不足春後種糧無以繼巡各邑所在元還軍餉與交濟久置留庫條中特許加分事請令廟堂稟旨分付矣本道穡事連年登稔而穀簿則本甚不敷不能當民口例分種糧則尤無以分排者果如道臣狀辭而今年三南與關東皆許其從略加分則何可持疑於本道年例之請乎亦依近例許施待畢分實數登聞之意請分付允之
정조 20년 · 강
遞兵曹參議沈基泰
정조 20년 · 목
基泰與參判李敬一有親査之嫌陳疏乞遞吏曹請依例改差從之
정조 20년 · 강
重推御營大將李漢豊仍飭諸將臣着意看檢所管字內諸壇
정조 20년 · 목
遣兼春秋馬思仁詣先農壇先蠶壇摘奸則壇上不爲修掃多有不潔之物敎曰史官摘奸現捉當該將臣從重推考仍命壇直決棍○御營廳以先農壇直嚴明得等三名先蠶壇直吳再亨等三名各決棍十五度啓敎以此後更有現發於史官宣傳官摘奸之時則卿難免重勘此外諸壇所管字內將臣亦皆着念察飭
정조 20년 · 강
罷應敎李始源校理尹序東朴吉源副校理朴鍾淳吳鼎源副修撰李翊模趙德潤職
정조 20년 · 강
以李亨元爲平安監司備薦也
정조 20년 · 강
命奉朝賀金鍾秀關東行形止連續馳聞定送夫馬優致糧饌差使員勿爲磨鍊
정조 20년 · 목
京畿監司金文淳以奉朝賀金鍾秀發自豆毛浦轉向關東馳啓敎以前路過去形止這這馳聞夫馬量宜定送糧饌優數輸致而差使員則係是私行勿爲磨鍊以便大臣之心
정조 20년 · 강
命去正月朔及今四月朔專經文臣殿講臨時更稟
정조 20년 · 목
政院啓言去正月朔專經文臣殿講去二月朔文臣製述吏文製述來月更稟事命下矣以何日爲之敎以殿講則今朔又値當次月臨時與當次殿講更稟
정조 20년 · 강
遣承旨馳詣太廟奉審摘奸
정조 20년 · 목
敎曰傳香後禮房承旨馳詣奉審摘奸以來今番大享欲爲親行而未果實有如不祭之歎今夜當遣承宣監視行祭亦當出齋以待享事之行齋宿處所臨時當下敎以此分付
정조 20년 · 강
命兵曹郞廳權烒拿處推判書具㢞太廟入直官李啓遠門將安思默
정조 20년 · 목
敎曰今日兵曹郞官之擧行極爲駭然不當禁而禁反致喧聒當禁之事不禁當該郞官事過後拿處不飭之判堂從重推考禮畢後祭官之出送雖有定式不卽還閉以致開門前雜人之出入入直官及門將爲先推考
정조 20년 · 강
判下咸鏡道定配罪人放未放回啓
정조 20년 · 목
該監司趙宗鉉狀啓以爲定配罪人參量其罪名輕重放稟與未放秩修成册上送而京司與他道發配罪人纔過臣營下而未至配所之類一體開錄于末端孥籍逆賊緣坐罪人及爲奴婢定配與逃亡罪人等竝依定式不爲擧論明川府定配罪人美圭孥籍常典雖未及施與他竄配自別故今番亦依前勿論放秩慶源高得泰稟秩定平崔其東永興吳同伊高原李起三未放秩慶興金錫泰鏡城洪雄太甲山李漌穩城順海慶興許▣慶源李明誠北靑鄭取善吉州邊德淳明川金坊鏡城李廷麟富寧李羽晉鍾城宋文鉉端川金寶海鏡城洪源燮明川成井七洪原權應順甲山具興遠鏡城金光郁安邊禹光德茂山吳甲得甲山㖋之三水連伊富寧秋甲茂山罔連穩城弼根慶興甲云千得富寧文德弘慶源遠洙茂山正圭慶興安德文德源張文翼甲山崔致寬明川丁五甲朴敏貞慶源石順得穩城金成彬端川金千龍三水德惠明川繼孫洪原吉龍孫定平金甘丁鏡城鄭象賢利城崔召史張天斗吉州鄭德昊甲山金孟得高原朴▣洪原楊宗國文川尹泰輔端川朴四廸洪原金己用北靑金聲秋甲山羅應素三水徐宗集北靑權是廸利城金軟國甲山安光福三水全世俊鏡城宋夢才北靑金福伊明川李光昊鏡城崔擎華定平陳光夏文川朴道星明川張有宗德源魚用圭洪原金善儀富寧金允兌洪原李彥祐端川朴昌右洪原李寅郁利城金就甲端川崔錫福慶源田孟用明川丁二得富寧張宗甲洪原金京甲永興柳光懋明川崔裕大富寧李大錬德源黃石履端川成天杓明川吳相寬穩城李千得北靑奴仁福文川鄭達海洪原金福進茂山金鏶北靑文奉天端川姜奉爀定平李鳳運茂山梁桂漢慶源申彥金京司與各道發配罪人未至配所秩穩城沈原之吉州宋鍈端川金德興富寧朴順三吉州千日三明川金貴奉鍾城秦守興義禁府啓言本府所管罪人未放秩依啓聞施行未至配所罪人穩城沈原之貰馬之弊藉或襲謬旣犯筵稟定式仍配吉州宋鍈罪在昧爽以前揆以法例不可擧議置之他餘罪人等請令刑曹稟處允之敎以慶興金錫泰足以懲礪許▣亦旣老聵穩城沈原之實則襲謬吉州宋鍈容有可恕竝放北靑鄭取善誦讀幾許關問該道富寧李羽晋量移刑曹啓言本曹所管定配罪人仍秩依啓聞施行放秩中慶源高得泰律雖徒年乘醉叫閽至於遠配宥還未幾又復作拏於闕門近處論其罪狀不宜疏釋稟秩中定平崔其東永興吳同伊高原李起三等俱以官屬結黨攔入詬辱別將罪犯不輕竝仍配仍秩中安邊禹光德同罪人吳哲旣已蒙宥今不可異同放送之意請分付道臣允之敎以明川丁二得放送
정조 20년 · 강
召見藥院提調沈頤之副提調趙尙鎭及大臣備堂于誠正閣
정조 20년 · 목
藥院日次請診也○予曰近日時候不調果無妨於田功云耶右議政尹蓍東曰陰雨近頗頻繁秋麥雖或被損而春麰則漸向茁茂各穀播種等節亦不至愆期云矣蓍東曰俄聞聖堂倉漕船一隻致敗於通津而馳遣備郞使之摘奸則此由於地方官之不善護送矣雖因道狀之未到姑未請罪而漕運事誠悶然矣予曰昨年申飭之後頗有其效矣今又如此必是令久怠慢而然也豈可每煩飭敎乎後復若此則先自道臣不恤數遞當爲嚴處以此意報及於兩湖道臣可也予曰泮長之尙不出肅何也蓍東曰不但年老且病其爲任係是峻選無怪其逡巡矣
정조 20년 · 강
命殷栗縣還穀移轉子豊川長連兩邑
정조 20년 · 목
右議政尹蓍東啓言卽見黃海監司徐邁修報本司辭緣則枚擧殷栗縣監李遇濟牒呈以爲本邑受還之統結不過三百還分之都數殆至萬餘則以此夥多之數分排數少之民戶還政之爲弊莫此爲甚小米七百石唐米二百石以穀少隣近豊川長連兩邑移劃爲辭矣諸路裒益之政自是朝令所許殷栗之民少穀多豊川長連之民多穀少在所通變而況是附近之邑則移轉之請宜卽許施道臣雖以報牒來請而前此每多稟定行會故仰達從之
정조 20년 · 강
命黃海水營還穀加分之請依他道例許施
정조 20년 · 목
右議政尹蓍東啓言卽見黃海水使鄭忠達所報則以爲窮春民生甁罌俱空其所依賴只是營還而見今春耕方張種糧旣乏行本營軍餉留庫小米限四百石趁今許題以爲及時接濟爲辭矣種糧加分皆已許施于諸道道臣之請請此亦依他例許施從之
정조 20년 · 강
命關東伯別備條中皮稷準折作米
정조 20년 · 목
右議政尹蓍東啓言卽見前江原監司李秉鼎所啓則以爲本道監司別備例爲百石穀而其中皮稷爲五十石今則已至數千石分還之際甚爲民弊自今年營倉別備條中皮稷名色下詢大臣準折作米爲辭矣皮稷之年年添加至於數千包則其有妨於還民之受食在所當念依所請作米事請分付于新道臣處從之
정조 20년 · 강
命關東詳定穀變通之方問于道臣後稟處
정조 20년 · 목
右議政尹蓍東啓言卽見前江原監司李秉鼎所啓則以爲關東詳定曾以備局句管穀五萬石取用而逐年加下元分耗及元穀次次犯用其將無還穀而後已下詢大臣及諸備堂從長變通爲辭矣本道穀簿自來不敷之中年年減縮今至於捄弊無路之境重臣新經道伯晝宵商度未得長策爲奏則臣亦有何別般意見乎敎曰戶判曾經道臣亦陳所見李時秀曰關東詳定不足之弊自前已然甲辰年因道伯狀聞以選武番錢漁鹽稅錢先爲推移充用事變通定式臣之待罪東藩時依此遵行未知其後又緣何生弊而本道穀簿本自不敷若欲以穀物區劃則恐無善策矣敎以問于道臣狀聞後稟處○予曰前道伯旣又登筵備陳意見李秉鼎曰關東穀簿自來不敷實無從他區劃之策故重臣金鍾正請得備局句管穀五萬石每年取耗五千石以補不足之用而其數不能相當不得不犯用元穀不過十餘年元穀已盡其後道臣徐鼎修又請得於備局取用稅錢及番錢而此亦出於一時牽補之計其勢之難支久矣蓍東曰此政如羅里鋪之事蓋羅里鋪卽故相臣金昌集趙泰采之建請設置於公州者而當初因湖西穀簿之不敷有此設施不出十年穀簿大贏幾至十餘萬石一道之蒙惠甚廣其後因濟州之連歲告饑以此爲交濟之資移設於臨陂又其後移設於羅州而今則殆無餘穀三南穀富之處尙患如此況以嶺東瘠鹵之地實無生穀之道當待新道伯詳細更報而終無善處之策矣予曰此與關西銀貨之逐歲耗盡無異一向任置亦甚悶然矣
정조 20년 · 강
推禮曹判書閔鍾顯承旨李益運
정조 20년 · 목
右議政尹蓍東啓言前校書校理李始源昨以館職違牌坐罷而今日輪對官擧條案書塡入啓事屬不察請當該禮曹堂上該房承旨竝推考從之
정조 20년 · 강
放安置罪人尹師國李鼎運
정조 20년 · 목
右議政尹蓍東啓言今三月赦令頒下之後宋鍈以吉州安置罪人入於咸監狀本未至配所秩已爲蒙放而同罪人尹師國李鼎運以便道赴謫之故道臣未及聞知不得入於狀聞尙未蒙一視之恩近來朝臣雖罷削輕罪同罪者若因事先敍則喉院依例提稟作爲故事況此遠地竄謫尤不可事同而罰異尹師國李鼎運罪名似當有參恕之道故仰達敎以一體放送
정조 20년 · 강
命英陵補土處待道臣秋奉審更稟後始役
정조 20년 · 목
禮曹判書閔鍾顯啓言英陵白虎邊沙汰處分付道臣地方官與本陵官眼同從便補築事已爲啓下而追聞役處不小農節動民旣甚難便事力容入亦未的量且非大段緊要處則姑待道臣秋奉審更爲稟處之地何如從之
정조 20년 · 강
命故忠臣車禮亮追配傳敎中改其贈職誤字
정조 20년 · 목
禮曹判書閔鍾顯啓言故忠臣車禮亮贈職乃是兵議而頃日平安前監司金載瓉誤以贈戶參載錄於狀聞中今始覺得有所文移於臣曹矣該道臣旣以崔孝一爵諡誤書事已爲勘罷今無可論而旣知其誤則追配之前不可不一番經稟故仰達敎以令政院原傳敎中改書
정조 20년 · 강
命典牲署黑牛分授貢人移置喂養
정조 20년 · 목
禮曹判書閔鍾顯啓言卽接典牲署所報則近因牛疫之熾本署留養黑牛多有病傷在前如此之時或分授貢人輩使之移置喂養云今亦依此例爲之之意請分付從之
정조 20년 · 강
命觀象監修述官金泳特付三曆官仍命特敎外無敢援例
정조 20년 · 목
觀象監提調閔鍾顯啓言日前領事送言於臣以本監修述官金泳術業極精且多效勞之事合有拔例收用之道見今三曆官有窠欲以金泳陳達塡差而病未登對仰稟云但金泳是方外未科之人則三曆官之直差不無日後援例之端領事之必欲經稟者以其爲創例之難愼而其人術業則果爲精明云矣右議政尹蓍東曰三曆官是自中最優必爭之窠而非三學中有科名者不得塡差亦是不易之規一開前銜施賞之路則渠輩或不無稱冤之端領事創例之難愼提調日後援例之慮臣亦意見無以異矣敎以金泳術業之外己酉大禮時辰良吉專藉此人之效力則何窠可靳而三曆官自是有科名者當窠則渠不決科渠廳之後弊宜念然特敎例不拘吏判文官當爲之窠有特敎則山林猶爲之況爲所重之擧乎金泳特付三曆官此後非特敎援而爲例者當該任官各別嚴處之意載之該監謄錄
정조 20년 · 강
命正輦陪有根着人充定後成節目遵行
정조 20년 · 목
司僕提調李時秀啓言正輦陪之役出入駕前咫尺之地其爲任至重而從前充代多不審擇事體誠爲未安故往復兵曹其中來歷不分明之類已爲査頉代定而不可無一定之式此後則正輦陪六十名副輦陪四十名轎子陪三十名皆以有根着人充定餘丁限一十名亦爲預充如軍門待年軍之例以爲隨闕陞付之地充定時先自兵曹各別另擇移送本寺本寺提調與內乘更爲看審後姓名年歲父名居住詳細置簿案册二件修正一件置兵曹一件置本寺仍以此成節目施行實合重事體之道故仰達詢于一提調右議政尹蓍東曰重臣奏達甚好依此成節目遵行事請分付從之
정조 20년 · 강
命副護軍南公轍掃墳時備給澆奠床
정조 20년 · 목
因公轍廣州地掃墳呈辭敎以給由澆奠床分付該道特爲備給
정조 20년 · 강
命前府使李周鳳拿處捕將李敬懋徐有大推考仍飭李周龜捉納
정조 20년 · 목
刑曹啓言今月初九日南部居閑良李周龜毆打訓局軍朴成仁三日內致死周龜自知其罪檢前逃躱故多發刑吏四處詗捕亦爲秘移兩捕廳使之捉納矣今至多日尙不來現而其兄周鳳以曾經守令必知殺獄之體重一向隱匿不使就捕者極爲痛駭令該府拿問定罪刑吏自臣曹今方嚴治而雖以捕廳言之移關之後慢不擧行請兩捕將爲先推考李周龜刻期捕捉之意分付允之敎以豈有如許紀綱明日內若不捉納兩捕將禁推
정조 20년 · 강
還送京畿監司金文淳漕船致敗狀本仍命戴罪贖慫地方官通津府使趙榮儉令道臣嚴棍狀聞更有泛忽卽其地定配令廟堂關飭兩湖道臣俾各依此擧行
정조 20년 · 목
該監司狀啓以爲卽接通津府使趙榮儉牒呈則以爲全羅道聖堂倉漕船十二隻今月十八日到本府所伊浦面前洋其中德字漕船一隻掛於草嶼爲隣船所觸船隻破碎格軍二名渰死而所載米竝雜費八百三十一石十四斗零太竝雜費二百七十六石十一斗零盡數況沒爲先所極米三百四十二石太十一石云矣漕運事目何等至重前後飭敎又何等截嚴而致有全船沈沒之患者萬萬驚駭各別董飭期於準數鉤極監色沙格及水護任掌等待畢極嚴覈得情具格牒報之意嚴飭敎以昨年則無一包臭載不但懲羹於年前特以護送之法指路之式各邑無不惕念而然飭禁之申明未久況有向來廟堂關飭則敢以臭載形止報聞者寧有如許紀綱通津草嶼人孰不知若使指路誠勤豈至於人物之渰死乎道伯初欲拿處而更思漕轉尙遠使之戴罪贖愆畢納間無敢不謹實爲實政狀啓還下送不謹護送之地方官令道臣拿致新營嚴棍狀聞更有泛忽卽其地定配兩湖道臣處令廟堂翻關分付俾各依此擧行知有一分懲畏
정조 20년 · 강
放金吾時囚金思䄷
정조 20년 · 목
因思䄷囚單敎以付過放送
정조 20년 · 강
召見承旨李肇源于重熙堂
정조 20년 · 목
予曰向日求言之敎特出於如渴之意各道儒疏隨其道里之遠近宜有登聞之日限矣肇源曰自祗受傳敎日限以三十日則毋論遠近似無不及之患矣予曰以此申飭諸道予曰堂后日記之稽緩疏漏莫近若也此後則日記修正粧册時當該承旨雖在罷削中必須來待于待漏院躬自照檢可也
정조 20년 · 강
罷司諫崔重圭正言李基慶職
정조 20년 · 강
遞吏曹參判洪明浩以黃昇源代之前望也
정조 20년 · 목
敎曰政官牌招開政吏判聞其身病姑難行公調理間給由在外參判許遞前望單子入之待下批牌招
정조 20년 · 목
以李景溟爲司諫李東冕爲正言尹益烈爲校理金銑爲副校理李龜雲爲副修撰盧▣爲陰城縣監
정조 20년 · 강
罷承旨鄭尙愚李肇源職
정조 20년 · 목
堂后日記尙愚不善看檢敎曰當該承旨爲先罷職承旨李肇源陳疏自引乞被同勘批以焉敢獨逭所請依施
정조 20년 · 강
遞承旨洪義榮李益運以李魯述金祖淳崔獻重爲承旨尋遞祖淳以魚用謙代之尋遞用謙獻重以韓晚裕蔡弘遠李海愚柳匡天爲承旨尋遞弘遠以尹光顏代之竝前望也
정조 20년 · 목
敎曰知申外不爲仕進及受由在外承旨許遞與未差之代前望單子入之待下批牌招察任以魯述等批下又敎曰右承旨見有實旁許遞前望單子入之待下批牌招察任以用謙批下用謙時在龍仁地政院啓請乘馹上來敎以在外及違牌承旨許遞與未差之代前望單子入之待下批牌招推移入直以晚裕等批下弘遠違召敎以許遞前望單子入之待下批牌招察任以光顏批下
정조 20년 · 강
命前假注書洪奭周仍察廳任
정조 20년 · 강
命咸鏡監司趙宗鉉北靑定配罪人鄭最善四書三經使之成誦後狀聞
정조 20년 · 목
該監司以北靑府定配罪人鄭最善四書三經誦讀緣由馳啓敎以嚴飭課讀成誦後狀聞事回諭
정조 20년 · 강
命江華拯活人金景國等加資
정조 20년 · 목
兵曹啓言觀此江華留守金履翼狀啓則本府居鄭大壽等十八名騎船出往加佐嶼風雨大作船隻漂流嘉義井浦別將金景國促櫓入救乶音島居宋世得等男女二十六名往于雜珍島獰風大作所騎船隻幾至覆沒本島居閑良曺得信飛棹疾入俱爲拯出白川居鄭重泰等十六名同騎一船到昇天浦風濤接天橫觸隱嶼出沒波頭本府居閑良宋允亨冒險促棹盡數拯活其在激勸之道合有褒賞之典景國等令該曹考例稟處矣景國等所拯人命俱準定式似當依法典施以加資之典而係干恩賞自下不敢擅便請上裁而景國資是嘉義則資憲之階有難輕授令本府從優施賞何如敎以竝加資
정조 20년 · 강
放金吾時囚李周鳳
정조 20년 · 목
義禁府啓言前府使李周鳳原情以爲去月下往鄕廬今月十二日聞其弟周龜干犯殺獄仍爲逃避之報不勝驚惶罔夜上來四處搜訪則果在坡州地云而同氣之情不忍捉納自陷於容隱之罪云其弟周龜逃避之處周鳳今已直招容隱之罪似當有參恕之道而臣府不敢擅便請上裁敎以分揀放送
정조 20년 · 강
重推承旨趙尙鎭洪義浩李海愚柳匡天
정조 20년 · 목
持公事入侍命下政院以無公事入稟敎以當該仕進承旨從重推考六房長吏令攸司一竝科治
정조 20년 · 강
禁推藝文直提學趙尙鎭翰林吳泰曾尋命分揀
정조 20년 · 목
承旨李海愚啓言翰林薦狀之待啓下成送公事于吏曹自是不易之館規而昨日檢閱金履永薦狀公事入啓未下之前本館徑先知委於該曹以至付職肅謝者事未前有萬萬駭然當該右位翰林不可無警請從重推考敎以當該藝文館直提學及右位翰林禁推以存古規因尙鎭泰曾禁推傳旨敎以飭已施矣分揀
정조 20년 · 강
遞承旨趙尙鎭韓晚裕洪義浩尹光顏以李鼎揆李晩秀成德雨閔台爀代之竝前望也
정조 20년 · 강
命專經文武臣居不罰直者來講于賓廳
정조 20년 · 목
敎曰專經文武臣入直者皆令來待于賓廳依賓廳日次講書例試官與承旨眼同捧講榜目修啓文講則行上護軍沈頤之戶曹判書李時秀入直玉堂上番承旨一員武講則行上護軍鄭好仁禁衛大將李敬懋入直兵郞承旨一員進去捧講能講者出直居不者禁推○去正月朔追講權知承文院副正字李允謙詩傳純略居首四月朔追講成均館學諭鄭敬翰周易略居首
정조 20년 · 강
分揀專經武臣韓根馨等罰直
정조 20년 · 목
根馨去正月朔居不及講賓廳又居不敎曰與文臣有異姑先推考罰直分揀出送四月朔殿講居不人南建中具載厚李石求鄭來升尹孝儉等竝能誦敎以以上罰直分揀出送
정조 20년 · 강
推刑曹堂上李祖源
정조 20년 · 목
義禁府啓言南部閑良李周龜之兄卽前府使李周鳳而刑曹誤以周鵬呈草記者難免不審之失請當該堂上推考允之
정조 20년 · 강
命犯夜人壯勇衛裵萬根等令該大將嚴棍捧招
정조 20년 · 목
巡廳啓言犯夜人裵萬根吳興亮等執捉依例移送兵曹敎以令壯勇大將捉來嚴棍捧招以啓
정조 20년 · 강
命古阜郡守及南原府使拔例擇差
정조 20년 · 목
全羅監司徐鼎修以古阜郡守安廷瓛身病罷黜馳啓敎以目是弊邑不可不擇送與南原府使之代口傳拔例擇差待下批一兩日內下送
정조 20년 · 강
命施李秉鼎投竄之典罷承旨柳匡天職
정조 20년 · 목
先是命江華留守金履翼上來秉鼎上疏言守臣不宜往來敎曰昨日疏擧豈不駭愕人臣告君何事可諱而最忌逆詐蓋關臣節前此守臣之往來未必皆在有事之時則豈敢以然疑之跡喚疑做眞挺身投章有若先人奪人然者義分之外爻象不佳李秉鼎投竄又敎曰其閃弄之話頭不似涉禁而其實則無異於涉禁豈敢捧入乎當該承旨罷職
정조 20년 · 강
以朴知源爲南原府使申史源爲古阜郡守口傳也
정조 20년 · 강
召見華城留守趙心泰于便殿
정조 20년 · 강
遞承旨李晚秀以蔡弘遠代之前望也
정조 20년 · 강
命弘文館吏移送兵曹捧侤音放送
정조 20년 · 목
應敎李明淵校理金履喬聯箚修撰林漢浩陳箚請收李秉鼎投竄之命命諸玉堂竝逐送五百里外捧箚時院吏令兵曹捧侤音嚴明申飭館吏館隸出付刑曹尋敎以館隸姑爲放送館吏移送兵曹入直堂上處依院吏例各捧侤音放送
정조 20년 · 강
命今日處分人作窠執闕
정조 20년 · 목
敎以今日處分人分付該曹作窠執闕
정조 20년 · 강
黃海水虞候趙錫晦疏陳時務二十條賜批
정조 20년 · 목
疏略曰粵在肅廟朝乙卯春正月白虹貫日丁丑二十三年冬十一月白虹貫日壬辰三十八年春三月白虹又貫日虹貫之變層生疊見於五紀之間可謂無前之災而惟我肅考不以災爲災欽天敬畏悔過自責國有豫泰之休民無捐瘠之患然則災異非國家之患而修省者乃聖人之憂也伏願殿下仰體肅廟朝盛意則自有弭捄之道矣臣謹以切於時政民隱之關係者排列二十條其一曰正君心夫心者一身之本萬化之源一念之善景星卿雲一念之惡冬當夏氷可不懼哉伏願殿下先正在吾之心而戒愼於幽暗隱微之際恐懼於不覩不聞之中行一事而惟此心之正發一政而亦此心之正正心以正朝廷正朝廷以正四方焉其二曰體天德夫天以行與事示聖人而聖人則之故曰代天工凡厥日用云爲動靜語默無非所以法天道奉天命而吾之體卽天地之體也吾之德乃天地之德也伏願殿下體巍巍之德而爲吾之德法蕩蕩之德而爲己之德則德之所推無物不化矣其三曰擇宰相洪惟我列聖朝培養人才可謂盛矣愼擇其德望俱尊者使宅百揆則居其德盡其職而陰陽調風雨時國用平康和氣自臻伏願殿下留神於卜相之日丕式於宅俊之際焉其四曰立紀綱目今朝廷之上綱紀立歟閭巷之間綱紀張歟綱紀之紊亂莫此時若也伏願殿下總攬權綱恢張人紀使之賤不得妨貴下不得凌上則大綱旣主邦紀底整人妖物怪自可遁藏而消融矣其五曰惜名器國家名器乃四百年傳受者也今也視名器如弁髦賤名器如弊殿于以致濫解之弊于以開僥倖之門伏願殿下愛惜名器無輕與人則名器自重而國體不輕矣其六曰納諫諍臣聞古語曰城門閉則言路閉城門開則言詻開今也則反是設禁於象魏而閽寺塞言路曹吏排言官有言責者不敢進其言陳所懷此所謂君門邈於萬里者也伏願殿下立木來言體大舜之密通揭器待士法聖湯之從諫則忠言畢陳四聰以之達焉讜論翕受四目以之明焉其七曰訪賢能天生一世之才以供一世之用賢才無自售之理君子有易退之義苟非公卿大夫薦拔延登其何能熙載而致治乎所以時君世主旁招俊又誠以求之揚明側微求之如渴巖穴無瑾瑜之遺草野有茅茹之拔而勞於求賢逸於用能伏願殿下延訪群臣擧爾所知宣召碩德置之攸司則凡厥樣天災厚民生之策臣恐賢者能者亦必揣摩而敷奏矣其八曰辨邪正君子曰正小人曰邪而君子道長則小人道消小人道長則君子道消國之治亂道之汚隆不在於君子小人而亶在於邪正之辨不辨如何耳伏願殿下苟知其正雖有過進而用之苟知其邪雖有功斥而遠之則辨之由早邪不犯正而天妖地怪不得肆於正大光明之域邪學之橫流者不攻而自破妖說之煽惑者不斥而自退矣其九曰奬忠孝忠孝本無二致而在上者苟不褒揚之旌表之則殉節之士不知勸矣錫類之子不足顯矣此豈非輿情之所鬱抑而人事之所干和耶伏願殿下不從奬忠而又從以奬孝不但勸孝而又從以勸忠則忠臣孝子林立於聖世而表忠之閭旌孝之門亦足以扶世道淑人心矣其十曰伸冤抑古語云匹婦不獲六月飛霜一寡抱冤三年大旱噫天地間至冤至屈之氣鬱結於匹夫匹婦之精靈而感傷和氣召致災異今者虹貫之變安知不由於此也伏願殿下亟垂疏鬱之典周咨八路旁搜四方無冤不伸無屈不訴焉其十一曰愼賞罰賞罰易倚於一偏故功同而賞異者以其有親疏也罪司而罰異者以其有貴賤也然則人主之於賞罰當如天地之於萬物栽培傾覆付之無心不可容一毫私意於其間伏願殿下賞一功而用商宗在笥之典罰一罪而體周王惟中之法賞不至於僭罰不至於濫焉其十二曰明黜陟九德咸事庶績其凝則承之庸之庶事不康稱非其人則斥之退之褒奬得中貶罷循公則虞官三載之考周制六年之課庶可復覩伏願殿下勿以私意而黜陟之必以公道而進退之使庶官得其人萬事無所隳焉其十三曰停土木傳曰使民以時記曰用民力歲不過三日噫王者使民之道雖在豐稔之歲不奪農時計日用力則矧今數年以來民食不裕國用告罄土木之役恐非其時而華城大役閱月經歲尙未就完雖以我殿下有所重爲此不得已之擧而第伏念役臣則耗財時奪則妨農賤臣於此非不知仰體大聖人經遠之謨而亦不無用悶天越民弘濟之策伏願殿下深留聖意俯詢廟堂姑令停止城役以待時和歲豐焉其十四曰節財用臣以爲節財用莫如抑奢侈抑奢侈莫如崇節儉伏願殿下節以制度量入爲出使生之者衆而食之者寡爲之者疾而用之者舒焉其十五曰選方伯內而卿宰外而方伯俱爲一體而仰體聖意同寅協恭則方伯之愼簡尤有別於庶官挽近以來方伯之褒貶只循己私不用公道屈於有權伸於無勢所謂褒者皆是世家大族所謂貶者無非殘蔭冷武以是貪饕之類恣行無忌贓汚之輩侵漁無比此非守令之罪乃方伯之罪也苟能選擇其有德望威重能盡其職者寄以藩臬之任則凡厥在外庶官擧皆望風而自戢伏願殿下不患生民之困悴災異之層生而惟方伯之愼簡焉其十六曰重武臣文與武之需用於國家如車兩輪如鳥兩翼而不可偏廢也然則相臣將臣雖有東西班之差殊曷嘗有尊卑等級之大相懸絕也挽近以來無論爵秩之高下才品之優劣以文則貴之以武則賤之文臣之視武弁無異奴隸故武弁之疾文吏有若仇讎堂下之文官凌忽堂上之武官三品之文臣侵侮二品之武臣上自局將下至統帥閫帥莫不逡巡退縮於文臣之下者良可慨也噫共濟國事文與武無間勤勞王家武與文不異惟我列聖朝體三代乃文乃武之盛德不但右文而亦崇武不徒貴文而必尙武宰相是文臣之職而武有可堪之材則或置之鼎席之上銓官乃文士之任而武有可稱之能則或委以銓衡之權超遷而爲方伯者有之稱量而爲承宣者有之誠以國家之待武臣不下秉文之臣也今之武臣見侮於文臣者若是其甚則所謂武臣之手秉鈇鉞掌握兵權者安得伸威武於人上而嚴節制於敵國哉今以外方而言之地處稍勝之守令不欲行公禮於兵水使之前況於鎭將邊將之類乎從知文武之異等而不知文武之相濟朝象不平人心抑菀是以粵在先朝特下備忘之記以示重武之意守令之不遜於閫帥而有失於公體者使該帥臣專行狀罷之法伏願殿下仰體先朝故事俯採廟堂公議定爲防限以爲文武兩便之地爲其十七曰平獄訟獄有冤而不伸者訟有直而不理者而司政典獄之官不論其曲直不辨其是非則有罪者漏於禁網無辜者陷於死地而刑罰不中民無所措手足矣如是則干和致異不是異事伏願殿下嚴加申飭於典獄司訟之臣使之惟厥中焉其十八曰均賦役賦役不均則貧窮之民偏受其害一家而疊徵斗箕之徵一身而兼帶甲乙之役哿矣哀此者正爲今日準備語也誠能均賦均役而無一毫不公之弊有十分惟正之休則貧富有同樂之慶閭里無偏苦之歎伏願殿下更加留神焉其十九曰恤孤寡目今屢荒之餘鱞寡無告孤獨顚連爲民父母而一視同仁尤是王政之先務伏願殿下體文王惠鮮之政施盤庚保惠之德使彼同胞之顚連無告者擧皆舞蹈於至治之化而和氣充滿於八域之中焉其二十曰正風俗惟我東方風非不美俗非不好而自三代直道以使者逮至干今罕見敦厚之風則此由於道有升降政由俗革而然矣聖人在上敦風化俗藩臣在下觀風察俗使之一於正則風之薄者可以厚矣俗之淆者可以淳矣批以爾自從班出補閫幕求言之辰首先應旨而條列廿目勤渠典實可謂不失嶺人之風第一第二第三第四第六第七第八第十一十二十五十七十九二十條當隨條留意第五條名器屑越爾言切中其弊近日所以深感故相之言定制於端揆之奏先從躁進而驟躐撙抑而禁止則下此官方皆在不期嚴而自嚴者第九條忠孝本無二致聖祖之訓謨洋洋而印頒三綱二倫等書使愚夫愚婦跂而及之風流之篤厚世敎之裨補視諸牲繫鳥頭之施之於已往旣故之後其功效爲尤大竊欲留意於申明第十條和氣致祥乖氣召沴其端雖微其跡孔彰伸冤抑所以來吉祥一念於此曷不慥慥凡係無往不復有屈必伸之方當十分用力第十三條才有肯施於臺臣之言者第十四條苟欲節用宜先抑奢奢侈之害甚於天災古人豈欺我哉自我列朝崇儉爲家法措治之大本亦惟在此而近年以來未見有政因俗革之效何責乎渝習政合益懋自率第十六條貴文賤武之過而礙眼礙聽及損國綱者多有之若使文襄公梁誠之在今則謂當何如甚至年前揭板之式而皆能一一遵守亦未可知也付之廟堂時加修明第十八條唉彼四民籲天無從懷保奠安之政敢不先期而惠未下究誠未遠曁尋常飭諭徒歸於紙上空言豈特有司之過卽所瞿然處京外覆盆之莫達者講究回照之方俾有效益事廟堂條陳對揚仍敎曰旣用其言黃海水虞候趙錫晦令該曹口傳內移虞候之代亦令口傳差送
정조 20년 · 강
中批趙錫晦爲司諫
정조 20년 · 목
以副司果趙錫晦單付單子敎曰在外亞長許遞其代除授使之乘馹上來事令政院下諭
정조 20년 · 강
命李秉鼎配所更定江華府
정조 20년 · 목
義禁府以秉鼎態川縣投竄啓敎以以江華府更定配所草記該府以秉鼎江華月串鎭投竄啓
정조 20년 · 강
吏曹判書沈煥之疏陳病狀乞遞批許調理行公
정조 20년 · 강
將仕郞愼信上疏賜批
정조 20년 · 목
疏略曰我國家百年昇平一世亨泰至於戎務二字不無因循苟且之歎今當我聖上側席虛襟之辰敢以戎務八條爲獻一曰都城之築雉今以都城地形觀之則背北山之險跨南山之固雖嶢關劍閣不可以加此而獨於南門外及東門外兩處稍爲低平難於捍禦平居無事未嘗念及於綢繆一有不幸則城池人民倉廩器械委而去之其爲識者之恥恨當如何哉臣謹按中國城制每五十垜設一雉垜卽今之女牆雉卽今之曲城雉出城外四五丈左右多置宂眼賊附左城則從左宂射賊附右城則從右宂射故中國之城多處乎平原曠野而賊不敢逼者賴有此耳今我國都城南北依險處不足爲慮而若東南門外稍低處則因其地形爲築凸城左右鑿出砲宂上建敵樓相距五六百步大砲中臧鐵丸大如鳥卵者數斗賊若來集城外砲丸從兩邊交發無論千兵萬馬雖金石將皆糜碎賊雖有雲梯衝車將安施哉若是則他堞雖無守兵只使數十人守砲樓足矣此非臣獨見故相臣柳成龍啓請於當時而未及施行者也議者若曰東南門外沿城多是民家難毀撤云爾則此有不然者間五六百步則所當毀者將無幾何且城下多是草萊小戶雖厚價買所費亦無幾何況爲萬世不拔之基則此二少委折有不可以盡拘矣二曰西南之防虛臣竊伏見我國地形西至于關西南至于嶺南東而爲九邑北而爲六鎭高山大川縱橫綉錯雄府巨鎭羅列碁布京師處其中左控右環古所謂天府者也然顧而爲憂者西南一隅是已若南陽安山仁川金浦通津等邑皆岸大海波濤之出沒潮汐之往來水路所通風帆所踔不可際涯其距京城不過爲六七十里平原大陸朝發夕至顧今我國家邦運亨泰雖知萬萬無他慮而設有不幸桀黠跋扈者闖發乎疆場夕抵浦上曉逼城下則國家將何以拒之耶高麗時倭寇屢梗而忠淸京畿等沿海道多見暴掠者以有水路之易通也以近事觀之丁未春訛言一興仁川富平等沿海邑莫不靡散者以無關防之可恃而然也臣故曰西南一隅不可不置防禦而西南一邑惟仁川於海門最爲要衝於京城最爲直路擇武臣中有威權者一人使守仁川而特畀西南防禦之任仍統旁邑而招集境內丁壯之士增置軍校益習馳射其城池器械糧餉等節亦令從長區處則亦足爲保障之一策矣三曰營鎭之禁雇役我國家沿海處俱有營鎭堡大則水使小則僉使萬戶權管等官遠近相望者將以防海也然以臣愚見其不足恃者有二各鎭水軍俱非營鎭附近處或在乎山郡或在乎野邑散處四方遠過百里倉卒危急之際簿書徵發動費月日且山氓野民所能者斧斤斫木所慣者耒耜翻田猝當戰艦則驚浪怒濤風檣走帆平生所未經夢寐所未睹彼將戰兢惴慄何暇彎弧裝藥作禦賊之計乎其不足恃者一也各鎭之防軍收布不知創自何時而法制漸弛貪暴轉盛大小鎭將計名而徵布照數而捧價充其妻妾之俸供其賄賂之資略以剩條雇立鎭底閑雜人等僅爲目前使喚而已水操之期巡點之時則倩人假名孰知直贗一有不幸則名雖千軍之鎭實無一夫之存彼雇立者亦將冒矢石而蹈湯火與鎭將同死生乎其不足恃者二也凡此二弊若不痛革則所謂鎭將有不如無臣竊以爲水軍之在山郡者陸軍之在海邑者皆令相換移定則臨急無徵發之難登船無惴慄之患至於防軍收布則有不可猝言者國制不設鎭將廩祿而使辦於土卒侵漁之弊濫觴於此今若各處鎭堡不甚緊安者皆令竝省合大然後更加區處使有廩祿而無得斂尺布徵斗粟只令精鍊器械敎習馳射則防海之政似無如前疏虞此非臣獨見先正臣李珥建白於當時而未及施用者也四曰郡邑之講捍禦臣竊伏見大小郡邑殆近四百皆有倉廩器械然而其能築城鑿池爲日後不虞之備者十無一二雖或間有而纍石如牆排土如堵仍以頹不修缺不補雖三尺童子可超而踰然則其所有倉廩器械適所以資寇也令郡縣中雄府巨鎭有城處則加重修無城處則加新築小縣殘邑力不堪築城處則竝小而合大將皆地方七八十里人民六七千戶然後築斯城也鑿斯池也則皆成雄府巨鎭國家形勢正如重門複牆敵雖透得一重後有一重必不敢如履無人之境其爲屛藩豈不固且密哉且各邑吏員皆割剝生靈皆耗蠹公用今若竝小合大則吏員減而民力可舒國用可衍矣此非臣獨見故處士柳馨遠常慨然而著論者也議者若曰郡縣減數不足以排文蔭武出宰云爾則又自有變通者中國古制一縣而旣置令又置丞又置主簿又置尉多用通仕籍者今我國郡邑亦豈無酌古參今之道乎五曰江倉之內移我國倉庫太半在江上自龍山至西江各倉所儲粟米不知爲幾千萬斛不勞人民之力不有車馬之費自船所直納於庫中其爲平時除弊之道可謂得矣然倘値不幸如壬辰丙子則廟謨廊籌將不暇於守城彼江上倉庫旣難乎每日屯守又難乎趁時搬運能不爲跋扈者所搶擄也幾希臣愚以爲城內空間處移設江倉則其於不虞之備似爲一端矣其六曰山城之備石我國家保障水則沁都山則南漢沁都四邊沮洳處或變爲坦浦今不中恃南漢溫氏之所築也城堞堅固城外則嶄巖岌嶪業不可拚附而上城內則深闊平穩又多水泉可容千兵萬馬雖不幸有丙子一事而爲東方天塹獨此山城而已其中糧餉器械等節已有園家措辦臣不能殫知而嘗聞山城故事則每年糶糴時令百姓從城外來者皆持一塊石然後始許入門故城中石堆纍纍相接日後有事時不多費竹箭火丸只用石塊從高打下足當百萬强弩此事雖似微細古人先機預備之意可謂切矣昇平目久人不講捍禦向來城役時堆中石塊收用略盡而糶糴時聚石之令又漸弛廢宜令另加申飭他處山城亦當一例申飭七曰軍制之復舊古之兵制十人而有隊長二十人而有旗總百人而有哨官五百人而有把總一旗以下不出乎同里一哨以下不出乎十里一把以下不出乎同鄕每以四時之暇三農之隙旗鍊於里哨鍊於隣把總輪哨而觀操鋤耰之氓孩提之童莫不慣於進退習於坐作然後聚而操鍊於大將之前故左右中律前後中規無臨時生疏之事矣今也不然伍在東而旗總在西卒在南而哨官在北平生不識面目累歲不經私習忽地聚操於大將之前則惴惴慄慄東顚西倒適足爲駭笑之資而師律不暇論也加以自把總至隊長爲頭目者與卒伍俱非同里素是生面各責以知面相會等禮爲唆剝之計噫彼卒跋涉途道裹糧留連已不堪其苦又迫於頭目之侵徵典釜賣衣冤聲載路此亦矜惻之一端臣愚以爲申飭各處一依古兵制屬隊長者不得過同里屬旗總者不得過同隣屬哨官者不得過同面屬把總者不得過同鄕使以春秋農餘從便私習則彼鄕邑卒伍亦皆可臨機可用而頭目等唆剝之習將不禁而自止八曰丁壯之補額祖宗朝時民不以軍役爲賤以騎步兵登科致仕者往往有之近世以來紀綱漸頹風俗漸渝鄕邑小民稍有貲產則挾儒林而假校生之名挾吏輩而假軍官之兵不然則費數三緡錢買忠義郞廳等假銜輒以騣帽銀纓作朝士貌樣其規避軍役之方不一而足是以軍額雖缺閑丁絕無乞丏者勒令捧疤而隨以逃走疲癃者强爲充數而因以物故村婆里嫗抱黃口之兒而逄點於官面任里正計白骨之名而徵納於民侵及乎族黨鄕隣到處騷然使斯民襁褓負戴不安其所者專由於此也夫鄕邑之校生軍官等名目初無定額京司之忠義郞廳等假銜初無定數年年加出歲歲增置若此不已則所謂軍籍將不免爲一卷空册而後已臣愚以爲另飭鄕邑若校生軍官等名目各定額數俾無濫雜之弊春秋捧校生以小學講軍官以兵學講居下者皆令汰入軍籍另飭京司若忠義郞廳等假銜一切禁斷以前出帖者皆爲勿施以後出帖則與僞印同罪然後軍丁可得軍額可補批以所陳諸條許令廟堂粘啓稟處
정조 20년 · 강
廣州幼學林亨源上疏賜批
정조 20년 · 목
疏略曰臣竊以爲乾文之示警爲殿下無疆之福也天人一理上下無間一念惕慮十行渙發則殷桑可枯周禾可起矣殿下臨御以來炳幾燭微少無闕失而培植推廣之際省察之功恐或有未盡充歟節儉踐實之間用捨之道恐或有未盡善耶連歲屢歉挈妻負老流而之四者有之民心澆薄强食弱肉者有之折獄不中而泣血籲天者有之賦役不均而疊徵濫捧者有之紀綱解弛而少陵長者有之名分陵夷而下陵上者有之民間失和而禦人標奪者有之民心之危世道之憂庸有旣乎且四都保障軍餉耗損而都民無依軍額混雜士族冒入此實有國之加意惕慮處也聖明日御筵席未嘗不眷念於是而猶未盡博施固本之道者但於朝著薦人之際任非其才而只取門地內而臺省之官外而州郡之吏朝除夕遷如舍逆旅其何以熙庶績而責成效乎方伯旣得其人長吏又稱其職使稅斂輕徭役均訟獄平保障固敎化行於上而民安於耕織則雖或有變饑饉不能殺兵戎不能害矣臣於廣州民瘼耳目所見聞者也敢此附陳焉廣州之於國家亦一大保障而保障之道專在於軍餉之蓄儲而近來饑饉荐臻民產日縮軍餉分給之數比前無增減而以民力較之則大不相稱二三口之家所食還上將至四五石米捧納之時徵及族類弊連隣里貧富俱困民何以保存乎殿下特敷矜恤之恩屢下蕩滌之典此誠殿下子惠之政而民力無少蘇之期府庫有空虛之弊顧今之計量民力輕糶事然後可以保障而輕糶之策莫如平均分給於隣近小糶之邑他邑雖云各有還上而比諸軍餉則輕重有異多寡不同一依移給例三四巡定式分給則無害於均分之政而功省於捧納之時矣具城府最近七面卽司甕院柴場也耕山有火稅之濫徵築室有戶米之督捧耕不過一日而稅至十餘斗之豆家不過一間而戶徵一斗五升之米此是一邑中不均之役也至於有勢家則奴隸皆得免焉偏酷於殘民又是七面中不均之役也院卒狡悍鞭扑狼藉火稅必先於惟貞之供戶米必督於軍餉之捧無田之民不得耕山而食無家之民不得結椽而居民戶日損賦役斯煩此豈保民守障之道也哉伏乞聖明留意於保障之道使保障之民自爲保障之民無使分力於他役焉批以諸條當留意本府輕糴事分院事許令守臣條陳捄弊之策
정조 20년 · 강
召見諸承旨及藥院提調沈頤之副提調閔台爀于誠正閣
정조 20년 · 목
諸承旨持公事入侍藥院請診也○頤之曰今當暑節膈候得無復發之漸乎予曰自去冬已有此症近則轉苦膈熱盛則口渴甚居處少溫則又輒失睡矣予自幼時每終夕跪坐襪尖及袴之當膝處輒皆弊穿當夜就寢前亦未嘗說巾帝王家規模不必如是太拘束故邇來稍思便適之方而習性猝難改矣予曰今日次對不使來會者蓋因李秉鼎事而然也前此沁留上來時或不無事端故朝廷聞留守之上來則擧皆疑慮每有一番擧措輒生一場鬧端此等處正合有權度而百爾思之終無得中之道此實予不能達權而然也頤之曰臣等亦豈不知殿下苦心而一經事端擧國震盪義理由此而湮晦綱紀由此而斁絕殿下旣知其不可而猶且行之臣等竊不勝抑塞罔措矣重臣疏擧亦豈不知臆逆之爲罪而其心實可諒矣憂愛之忱臣等與重臣豈有異同乎
정조 20년 · 강
命京畿還穀量宜加分
정조 20년 · 목
備局啓言卽見京畿監司金文淳狀啓則以爲內還穀元來不敷今當農務方殷之時實難排比就留庫中參量加分事請今廟堂稟處矣本道穀簿自來不敷狀請加分已多其例麥登尙遠農糧難繼則此時民勢亦所當念請依狀請許施使之從便均俵後實數登聞允之
정조 20년 · 목
承旨閔台爀啓言注書柳遠鳴今日仕記以仕進修正以入而尙不入來今此持公事入侍時不得隨參極爲未安請推考從之
정조 20년 · 강
平安監司朴宗甲上疏請往省先壠賜批許之
정조 20년 · 목
以李亨元李書九李儒慶爲承旨又以李亨元爲大司諫柳頤玄爲獻納申大尹爲校理洪秀晚爲副校理金熙采爲修撰
정조 20년 · 강
命時囚徐美修分揀放送
정조 20년 · 목
義禁府以前大司諫徐美修笞五十收贖解見任別敍私罪啓敎以分揀放送
정조 20년 · 강
華城幼學禹夏永上疏陳時務十三條賜批
정조 20년 · 목
疏略曰今我殿下遇災修省渙發詢蕘之聖敎警惕之誠求助之旨藹然於十行絲綸爰咨宰輔至于黎庶俾各條陳其素蘊恩綸所頒跛躄咸聳莫不欲效秒芒而替日月念臣一身猶是聖朝陶甄中物旣有平日之所輯錄則終不敢泯默略爲抄刪裒成册子安效應旨之具惟聖明垂察焉自古災異之見深遠難測而蓋出於仁愛之天心垂象示警要使一世之君臣上下恐懼修省之意也故殷道之復興實由於桑穀雊雉則安知近日層疊之災不爲聖朝轉而祥之大機會乎夫召災之端固非一事一政所以召則弭災之方亦非一事一政所可弭也今若以某事某政爲召災之端而以某事某政爲弭災之方傅會膚淺之見强以爲說則適足以欠誠敬而致屑越臣不敢爲此也大抵不可測者天意也所可盡者人事也而殷湯之六事宋景之三言以我殿下對越之聖心必有所默禱躬行於減膳之日矣無容群下之陳勉而臣愚死罪竊以爲萬化之本在於人主一心上操舍之間治忽如影響洪惟我祖宗朝傳授心法卽堯舜之心法也祖宗朝傳授治謨卽堯舜之治謨也故前乎百代之上而生於康衢者於身親見後乎百代之下而生於吾東者亦於身親見重熙累洽式至于今殿下以堯舜之姿踐祖宗之位堯舜之心法授受於祖宗堯舜之治謨授受於祖宗殿下亦今日之堯舜也心法治謨已具於殿下方寸之間一念憂勤躋兆黎於春臺廿載化育囿八方於壽域第昇平旣久上下狃安惟修惟和或有董威之不足乃逸乃豫或欠庶績之咸熙倘使伯益臯陶復生於今日朝廷則一堂都兪亦豈無責難陳戒之辭而大小含默徒事忨愒紀綱解弛惟爲姑息以殿下克明之峻德民未時雍以殿下若保之聖念澤未下究殿下之貌瘦於宵旰而八域不肥殿下之心勞於作興而百度罔功駸駸然日至於恬嬉悠泛此正大加驚惕亟軫修明之時也故仁天示之以災有若耳提而面命此殿下所以一心寅畏惕然求助於臣庶者也於戲殿下所居之位天位也殿下所理之政天工也天是在上之天而殿下卽在下之天也乾元體元其理一也易曰天行健詩曰維天之命於穆不已中庸曰唯天下至誠爲能經綸天下之大經立天下之大經立天下之大本殿下於萬幾之中益勉以自强不息之工用天之道運天之化於仁施之以雨露於威奮之以雷霆於邪正燭之以日月於明良契之以風雲凡於政敎施措之間如天之無私如天之成物一日二日配天而悠久無所間斷而恒存兢業之戒亦以庶官之無曠董飭群下使位著宰輔者各盡彌綸之主見職在邇班者俱陳啓沃之方內而微官庶僚外而方伯守宰殫誠率職莫不以振刷勵翼爲贊襄之道使一夫無所不獲而齎欝八方皆得安業而樂生則示警之天心必將不日而底豫淫虹可化爲慶雲無花可期以有秋矣苟求其要則惟在殿下一心上操存而已雖然文質之損益琴瑟之更張各有隨時而制宜者則惟今之國計民事亦不無一二之可以撟革施措者故臣以蒙昧之見上以冒猥越下以任譏笑敢竭傾葵之素性妄效進蕘之微忱瀆擾之罪惟鈇鉞是竢而惟願我聖上特賜澄省竝列於群策畢陳之中惕然修明斷然作興以致災轉爲祥乖反爲和所陳諸條別有册子批以爾所陳十有三條皆關民國之實用爾必是抱才莫達之人也務本條中各道各邑置農官申明警民編頒諭之舊制云云許令廟堂指陳便否水車之制近有壯營多數造置者但費用甚鉅遍頒列邑恐似難便經界之政爾言得宜待年事之稍熟次次勸飭必有其效種桑一款欲效安州相公桑故事先從華城而始之近年守臣之所報聞歲以萬株爲課第欲觀來頭蠶功化俗條中小學講事莫曰陳談卽予苦心其爲化民成俗之一助豈有大於此者卽令宗伯之臣將爾疏語兼就恒式以便而易行之條件論列稟啓俾卽頒示京外禁奢之爲目下急務何待爾言而知之飮食之費甚於衣服況油蜜果禁今自有金石之典而紀綱不立其所蕩然無異於衣章然徒法不能自行則出禁發差撓民而已漸摩丕變之方每與大臣有司之臣筵席講究者另當留神通編法條之屬於禁令刑法者抄頒中外爾言有理令法曹之官草記稟處空名帖發賣近有新禁除非通一道設賑依舊例勿許爾或未聞乎爾之經綸亦有意見令廟堂稟處用人條中兩銓可以採用者卽令條列回啓科弊之釐正卽初元勤諮之第一義而牽補至今蓋有商量者存軍制及關防諸條付之廟堂頒於本司坐起日問于武將稟處糴稅條發策廣詢大臣亦有建白者欲待擧行之如何本府條付之守臣具意見狀聞耽羅條禁盜條令廟堂草記防奸條除却許多條令莫先於修明五家統之制使居者無被盜之患而非理好訟之習自當不期禁而自禁餘三條中二條未必然置之火炮藏藥事令該庫提擧看詳覆奏
정조 20년 · 강
命以明日行漢學殿講吏文製述于便殿
정조 20년 · 강
遞承旨李亨元李書九以宋銓尹光顏代之幷前望也
정조 20년 · 강
命吏文製述時應製文臣行禮後出待賓廳史官齎示御題各於闕內公廨製進此後以是爲例
정조 20년 · 목
因親臨吏文製述儀注敎曰有所重則書題之坐椅呼寫與揭于題板不但合有商量題語之所重何如則坐於殿上使諸文臣庭除應製亦未知爲可此意遣史官問于槐院兼帶諸大臣以來政院啓言問于槐院兼帶都提調則洪樂性以爲臣昏眩之症近益添劇神精迷督莫知所以仰答云蔡濟恭以爲今承下詢回思所重聖敎誠然矣初不致疑則已旣已念及於所重則坐椅呼題揭題階上試官之坐於殿上擧子之製於庭下俱似如何臣意則殿座受四拜後試官則出賓廳擧子則出內兵曹或尙瑞院等處然後使史官奉御題筒輪示還入收券於賓廳則似無近䙝之歎云尹蓍東以爲吏文製述非今創行已例必多可據且伏聞先朝丙子春節製御題表擬本朝謝賜九章八音而殿座親臨未能記得然題語之所重則此可接照取考政院日記定行儀注恐合事宜云敎曰欽惟與伏遇句語之所重頭辭及結辭稱號之莫重俱果何等至尊敬處則決不可坐椅而呼題席地而書券大抵吏文製述之創式專爲程式規度今若勿書尊敬處則與功令儷文之尋常試取何異乎依左相議施行而試官則旣兼講試官當仍留只令應製人出待賓廳受題後各於闕內公廨使之製進此後以爲例仍令禮判知此意卽爲釐正於儀注
정조 20년 · 강
遞承旨李鼎揆李儒慶尹光顏以蔡弘履金啓洛崔獻重代之幷前望也
정조 20년 · 목
鼎揆儒慶在外光顏違召也
정조 20년 · 목
以李喆模爲大司諫鄭東觀爲校理沈奎魯爲副校理宋翼孝爲修撰
정조 20년 · 강
備局以將仕郞愼信幼學禹夏永疏辭回啓